Viljar Ansko

Viljar Ansko (luuletajanimega Viljar Kaarna; 17. mai 1948 Tartu – 20. detsember 2016) oli eesti arst, luuletaja, karikaturist ja bibliofiil. Viljar Ansko lapsepõlv möödus Kaareperes, koolipõlv ja noorusaastad töölisasulas Sompas Kohtla-Järvel. Alates 1970. aastast elas ta Läänemaal Risti alevikus. Ta õppis (vaheaegadega) aastatel 1970–1993 Tartu Riiklikus Ülikoolis psühholoogiat ja lõpetas 1985. aastal sealsamas arstiteaduskonna. Ansko töömehetee algas juba 15-aastaselt põlevkivikaevanduses, algul lihttöölisena, hiljem elektrilukksepana ja kaevurina (läbindajana). Järgnes sõjaväeteenistus Nõukogude armees Kaliningradis autojuhina. Ülikooliajal tuli õpingute kõrvalt elatist teenida öösiti: elektrikuna, öövalvurina ja meditsiinivennana. Ülikooliõpingute vahepeal oli ta kuus aastat energeetik TK Vasar Risti metallitoodete tsehhis. Suurema osa elust töötas Viljar Ansko arstina: psühhiaatrina Taageperas, kiirabiarstina, terapeudina ja vaestearstina Tallinnas ning aastatel 2010–2013 Padise perearstina. Ta oli Tallinna Arstide Liidu ja Eesti Psühhiaatrite Seltsi liige alates 1989. aastast. Viljar Ansko toimetas seitse aastat (1990–1996) ajalehte Memento, asutas kirjastusühistu Anamnesia, kus koostas, toimetas ja andis välja üle 30 raamatu. Suurem osa raamatutest ja Memento ajalehest olid pühendatud represseeritute luulele. Tema enda sulest ilmus kolm luuleraamatut. Ta tõlkis Vladimir Võssotski, Lev Konovalovi jt luulet, avaldas kultuuriloolisi artikleid ajakirjanduses, koostas Tallinna kiirabi ajaloo ja karikatuurinäituse kataloogi NAKS-72. Viljar Ansko oli Eesti Ajakirjanike Liidu ja Eesti Kirjanduse Seltsi liige. Viljar Ansko on Risti raudteejaama juures asuva Lääne-Eesti küüditatute mälestusmärgi "Raudteerööpad mäletavad..." autor (1999). Teda autasustati mitmel korral ning temast tehti dokumentaalfilm "Unistaja" (ETV, 2004). Karikatuure hakkas Viljar Ansko tõsisemalt joonistama ülikooliõpingute ajal Tartus 1970. aastate alguses. Ta oli NAKS-i (Noorte Andekate Karikaturistide Sõpruskond) asutajaliige. Antud rühmitusse kuulusid Heiki Raudla, Viljar Ansko, Raul Kilgas ja Andres Ader. 1972. aastast osales ta paljudel karikatuurinäitustel Eestis, korraldas isikunäitusi Ristil, Haapsalus, Tartus, Kohtla-Järvel ja mitmel pool Tallinnas. Tema karikatuure avaldati aeg-ajalt ka ajakirjanduses, tõsi küll, enamasti suure ajanihkega. Ta andis välja karikatuurikogumiku "Hippocratitis dolorosa" (2008). Alates 1972. aastast osales ta ligikaudu 40 karikatuurinäitusel Eestis ja korraldas 18 isikunäitust. 1972 Tartu Ülikoolis NAKS (Noorte Andekate Karikaturistide Sõpruskond) 1996 Tervishoiumuuseumis 2012 Haapsalu loomekeskuses alkoholivastane karikatuurinäitus "Terviseks… (Hippokratesest Diogeneseni)" 2017 Eesti Huumorimuuseumis Purkus 2002 Eesti Punase Risti IV klassi teenetemärk 2004 Kodanikupäeva aumärk 2008 Kaitseliidu III klassi teenetemärk 2007 Risti teeneterist 2012 Kaitseliidu II klassi teenetemärk 2012 Risti Vapimärk 2013 Edmund Valtmani nimeline karikatuurivõistlus, II ergutuspreemia 2014 Edmund Valtmani nimeline karikatuurivõistlus, III koht 2015 Gori-võistlus Pärnus, II koht 2016 Edmund Valtmani nimeline karikatuurivõistlus, II koht ja eripreemia "Tuulelembest, luuletõmbest" (1995). ISBN 9985814045 "Meeletuse meelas maitse" (1998). ISBN 998581410X "Aateaabitsatõed" (2000). ISBN 9985814150 "Tallinna kiirabi ajalugu" (2001). ISBN 9985814169 "NAKS-72: karikatuurinäituse kataloog". Koostaja, toimetaja ja eessõna: Viljar Ansko. Anamnesia 2002. ISBN 9985814290 "Hippocratitis dolorosa. Karikatuurid". Risti, 2008. ISBN 9789985814321 (köites) Luulevalimik "Kahe vahel" (2008). ISBN 9789949408658 Eduard Tüür & Viljar Kaarna "Raha tüürib…" (Pilkaja Raamatukogu nr 5, 2016). ISBN 9789949940080 LEV KONOVALOV: poeet süveneb endasse ning leiab sealt oma südamelauludele sõnad ja rütmi Sakala, 7. aprill 2007. Ajaleht Memento mälestusmärk kirjasõnas Kultuur ja Elu Viljar Ansko – põlev kivi südames Kultuur ja Elu Risti küüditatute mälestusmärk "Nurga koduloomuuseumil käis sünnipäeva puhul külas Viljar Ansko" Vooremaa, 14. detsember 2013 Viljar Ansko – kaevur Pegasuse turjal Lääne Elu, 30. mai 2016